John Updike: Udovice iz Eastwicka
Iako su stare junakinje romana Vještice iz Eastwicka u ovom njegovom nastavku vremešne gospođe, Updike je uspio napisati zanimljivo dje
Tri desetljeća nakon događaja u romanu Johna Updikea Vještice iz Eastwicka, tri glavne junakinje napustile su grad, rastale se, ponovno udale i postale udovice. Nose se sa samoćom i tugom koju donosi život udovice, putuju svijetom i odlučuju još jednom posjetiti Eastwick, malo odmaralište u saveznoj državi Rhode Island. Naslov novog Updikeova romana je Udovice iz Eastwicka. Trideset godina nakon što su se Sukie, Jane i Alexandra crnom magijom obračunavale sa svojim neprijateljima u Eastwicku, njihov ponovni dolazak stanovnici uglavnom doživljavaju kao šok. Iako su njihovi bivši ljubavnici ostarjeli ili pomrli, tri udovice otkrivaju da to mjesto još uvijek ima svoju čar u poznatim ulicama i selskim krajobrazima gdje su nekoć proživjele svoje najbolje godine kao slobodne žene s nevjerojatnim moćima. Međutim, među lokalnim stanovništvom još postoje ljudi kojih ih se sjećaju i koji im ne žele dobro. Autor John Updike priznaje da je na izvjestan način neobično što su junakinje romana u šezdesetim i sedamdesetim godinama života: "Svaki roman ima poneku čudnu stvar u sebi i u tome je šarm, ako ne za čitatelja, ono bar za autora. Ja sam napisao puno nastavaka svojih romana. Svog junaka Harryja 'Rabbita' Angstroma vraćao sam natrag u život u novim romanima iz serije "o Zecu" otprilike svakih deset godina. Kod nastavaka stvar je u tome da ste već istražili građu i osmislili lik, dali mu ime i okruženje i sad u nastavku dodajete dimenziju vremena. Pitao sam se što sad znam, a što nisam znao kad sam napisao taj roman. Znam da sam stariji i Vještice iz Eastwicka su mi se same nametnule kao mogućnost da pišem o starijem dobu, starenju i gubitku moći, uključujući i vračanje." U Udovicama iz Eastwicka naše junakinje stižu u Eastwick tek nakon prve trećine knjige, u kojoj Updike čitateljima objašnjava likove i okolnosti iz prvog romana. Uskoro ćemo vidjeti da je dob pomalo omekšala naše tri junakinje, a moći crne magije su oslabile dok preispituju tri teme po kojima je John Updike poznat – ljubav, moć i starenje u suvremenoj Americi: "Kad razmišljate o tome što stariji ljudi rade u ovoj zemlji u vrijeme ovog globalnog razvoja, vidjet ćete da puno putuju. Tako da sam jednu vješticu poslao u Kanadu, dvije sam poslao na Nil, a sve tri zajedno u Kinu. To bi se moglo smatrati normalnom američkom aktivnošću u poznije doba. Činjenica je da danas Amerikanci moraju živjeti s većom sviješću o ostatku svijeta negoli su živjeli prije. I mnogi od nas, kao dobri đaci, pokušavamo naučiti nešto o svijetu. Iako su stare junakinje u novom romanu vremešne gospođe, Updike je uspio napisati zanimljivo djelo brzog tempa koje se čita s lakoćom. Isto tako uspio je zadržati karakteristike svojih junakinja i u novoj knjizi. Roman Johna Updikea Udovice iz Eastwicka objavila je izdavačka kuća Knopf.